Izquierda-Ezkerra talde parlamentario mistoko foru parlamentari Marisa de Simón Caballeroak galdera bat aurkeztu du, idatziz erantzun dakion, jakiteko ea Nafarroan kirol-lanbidean hasteari eta jarduteari buruzko apirilaren 4ko 18/2019 Foru Legeak zer arau-garapen duen gaur egun eta legealdi hau amaitu aurretik legea garatzeko zer aurreikuspen dituen Kultura eta Kirol Departamentuak (10-23/PES-00031). Hona Kultura eta Kiroleko kontseilariaren erantzuna:

Nafarroan kirol-lanbidean hasteari eta jarduteari buruzko apirilaren 4ko 18/2019 Foru Legearen xedea honako hau da: "Nafarroan kirol arloko lanbide jakin batzuetan hasteko eta aritzeko oinarrizko alderdiak arautzea. Berariaz adieraziko da zeintzuk diren lanbide horiek, lanbide bakoitzaren jardun-eremu funtzional orokorra ezarriko da, eta aditzera emanen da lanbide horietan sartzeko zer kualifikazio eskatzen den".

Foru lege horren xedapen iragankorretan eta azken xedapenetan hainbat data jasotzen dira, halako moduan non hortik aitzina zeharo galdagarriak izanen baitira foru legean jasotako betebehar asko. Hala, 2021eko irailaren 1a izanen zen azken eguna kirol-lanbideetan aritzeko erantzukizunpeko adierazpena aurkezteko, Nafarroako kirol-federazioek federazio-arauak foru lege horretara egokitzeko eta, azkenik, lanbide horietan sartzeko eskatzen diren kualifikazioak exijitzeko. Kirol arloko profesionalei lehen laguntzako kualifikazioa exijitzeari dagokionez, legeak ezarri zuen 2020ko abenduaren 31 izanen zela azken eguna.

Betekizun horiek egiaz bete ahal izan zitezen, behar-beharrezkoa zen erregelamendu bidez garatzea apirilaren 4ko 18/2019 Foru Legea, honako arau hauek onetsita:

- Nafarroan kirol arloko lanbideetan aritzeko lehen laguntzako prestakuntza akreditatzeari buruzko Foru Dekretua.

- Nafarroan kirol arloko lanbideetan sartzeko eta jarduteko gaikuntzen araubideari buruzko Foru Dekretua.

- Nafarroako Kirolaren Erregistroari buruzko Foru Dekretua.

COVID-19ak 2020ko martxotik aitzina eragindako osasun krisiak eta alarma-egoeraren deklaraziotik heldu ziren neurri murriztaileek eragotzi zuten behar bezala izapidetzea foru lege horretako erregelamendu-xedapenak edo administrazio-antolamendua egokitzea ezarri beharreko prozesuetara. Xedapen horiek izapidetzeko beharrezkoa zen Eskubide Sozialetako Departamentuarekin (Nafar Lansare), Osasun Departamentuarekin eta Hezkuntza Departamentuarekin aritzea lankidetzan, haien eskumenei eragiten baitie, baina departamentu horiek beren jarduketen bolumen handi bat bideratu behar izan zuten Nafarroan osasun krisia kudeatzera, eta ezin izan zituzten behar ziren baliabide guztiak bideratu lankidetza horretara.

Ondorioz, ekainaren 17ko 6/2020 Foru lege-dekretuaren azken xedapenetako laugarrenaren bidez aldatu egin zen Nafarroan kirol-lanbidean hasteari eta jarduteari buruzko apirilaren 4ko 18/17 Foru Legea. Foru lege horretan aldatu ziren apartatuen artean honako hauek zeuden:

- Apirilaren 4ko 18/2019 Foru Legearen seigarren xedapen iragankorra, halako moduan non 2022ko irailaren 1era bitarte luzatu baitzen Nafarroako Kirol Federazioek beren erregelamendua foru legean ezarritakoari egokitzeko zeukaten epea.

- Apirilaren 4ko 18/2019 Foru Legearen zortzigarren xedapen iragankorra, halako moduan non 2022ko irailaren 1era bitarte luzatu baitzen epe hori baino lehen kirol arloko lanbideren batean jardun zirenek eta epe horretatik aurrera lanbide horietakoren batean jardun nahi zutenek aurkeztu beharreko erantzukizunpeko adierazpena aurkezteko.

- Apirilaren 4ko 18/2019 Foru Legearen azken xedapenetako laugarrenaren 2. apartatua, halako moduan non 2022ko irailaren 1era bitarte luzatu baitzen foru lege horren bidez araututako lanbideetan aritzeko gaitasuna ematen duten lanbide-kualifikazioak exijitzen hasteko epea.

2022an, Nafarroan kirol arloko lanbideetan aritzeko lehen laguntzako prestakuntza akreditatzeari buruzko ekainaren 15eko 63/2022 Foru Dekretua (2022ko uztailaren 1eko 130. Nafarroako Aldizkari Ofizialean argitaratu zen).

2022ko irailaren 1era iritsita, artean onetsi gabe zeuden Nafarroan kirol arloko lanbideetan sartzeko eta jarduteko gaikuntzen araubideari buruzko Foru Dekretua eta Nafarroako Kirolaren Erregistroa arautzen duen Foru Dekretua.

Hortaz, 2022ko irailaren 1etik aitzina, apirilaren 4ko 18/2019 Foru Legean eskatzen diren titulazioak eta lanbide-kualifikazioak dauzkatenek soilik jardun dezakete foru lege horren bidez araututako kirol arloko lanbideetan. Ondorioz, ez zenez egun hori baino lehen araubiderik onetsi lanbide horietan jardun ahal izateko laneko esperientziari esker edo prestakuntzako bide ez formalen bidez, gertatzen dena da kirol arloko lanbide horietan egun jardun duten pertsonarik gehien-gehienak ezindurik daudela horretarako. Une honetan, dagoen eskariari behar bezala erantzuteko foru legearen arabera eskatu beharreko kualifikazioa duten profesionalen faltari gehitu behar zaizkio prestakuntza ofizialeko eskaintza eskasa eta lanbide-gaitasunen errekonozimendu-gailuak ezartzeko zailtasuna. Gauzak horrela, Nafarroan kirol arloa garatzeari eta funtzionatzeari dagokienez kalte konponezina eragin dezake foru legean ezarritako titulazioak eta lanbide-kualifikazioak exijitzeak, baldin eta ez bada lehenago onesten gaikuntza-araubide hori: Bai kirol entitateen esparruan, bai kirol zerbitzuak ematen dituen enpresa-sektorean.

Horrenbestez, uste dugu behar-beharrezkoa dela 2022ko irailaren 1era iritsita, artean onetsi gabe zeuden Nafarroan kirol arloko lanbideetan sartzeko eta jarduteko gaikuntzen araubideari buruzko foru dekretu bat onestea, foru legean ezarritako lanbide-kualifikazioak egiaz eskatu aitzin.

Bestalde, Nafarroako Kirolaren Erregistroa arautzeko foru dekretua ere onetsi ez denez, interesdunek ezin duten erregistroan izena emateko erantzukizunpeko adierazpena aurkeztu.

Hortaz, Nafarroako Kirolaren Erregistroaren araubidea onetsi beharra dago. Egokitu egin behar dira epeak, bat etor daitezen bi epe hauek: erantzukizunpeko adierazpena exijitu ahal izateko epea eta lanbide horietan jardun ahal izateko foru legean exijitzen diren lanbide-kualifikazioak exijitu ahal izateko epea.

Kultura eta Kirol Departamentua hasita dago bi foru dekretu horiek izapidetzen; halatan, 2019an egin zen Administrazio Publikoen Administrazio Prozedura Erkideari buruzko urriaren 1eko 39/2015 Legearen 133.1 artikuluan ezarritako aurretiazko kontsulta publikoaren izapidea.

Bi foru dekretu horiek onesteko egin beharreko izapideak kontuan hartuta (jendaurreko informazioaren izapidea, egin beharreko txostenak eta oroitidazkiak, sindikatuei kontsulta egitea, eta abar), eta kontuan hartuta, orobat, 2023an Nafarroako Parlamenturako hauteskundeak eginen direla (horrek eragina izanen du Nafarroako Gobernuaren eta departamentuen eguneroko jardunean), epea 2024ko urtarrilaren 1era arte luzatu behar zela ikusi zen, foru dekretu horiek onesteko behar adina denbora izateko.

Horiek horrela, 2023rako Nafarroako Aurrekontu Orokorrei buruzko abenduaren 28ko 35/2022 Foru Legearen azken xedapenetan hirugarrenaren bidez aldatu egin zen Nafarroan kirol-lanbidean hasteari eta jarduteari buruzko apirilaren 4ko 18/17 Foru Legea, halako moduan non 2024ko urtarrilaren 1era bitarte luzatu baitziren idazki honetan adierazitako epeak.

Ondorioz:

– Nafarroan kirol-lanbidean hasteari eta jarduteari buruzko apirilaren 4ko 18/17 Foru Legearen garapenez, Nafarroan kirol arloko lanbideetan aritzeko lehen laguntzako prestakuntza akreditatzeari buruzko ekainaren 15eko 63/2022 Foru Dekretua onetsi da.

– Kultura eta Kirol Departamentuak 2023an zehar onetsi nahi du ditu Nafarroan kirol arloko lanbideetan sartzeko eta jarduteko gaikuntzen araubideari buruzko Foru Dekretua eta Nafarroako Kirolaren Erregistroa arautzen duen Foru Dekretua. Hori guztia, apirilaren 4ko 18/2019 Foru Legean ezarritako epeak betetze aldera eginen da.

Apirilaren 4ko 18/2019 Foru Legearen erregelamendu bidezko garapena Nafarroako Kirolaren Kontseiluaren osoko bilkuretan aztertu da. 2021eko abenduaren 13ko bilkuran, aktaren arabera, zenbait kontseilukidek gaiari buruz zuten iritzia adierazi zuten; haien ustez, beharrezkoa da oreka bat bilatzea, lanbide batean jardun duten pertsona guztiek izan ditzaten izan beharreko tituluak eta prestakuntza, prestakuntza hori ez duten pertsonak ere laguntza-zereginetan eta kirol arloan lankidetzan arituta jardun bidenabar; izan ere, Nafarroako kirol-ehuna, neurri handi batean, boluntarioek eta titulaziorik gabekoek sostengatzen dute.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko otsailaren 21ean

Kultura eta Kiroleko kontseilaria: Rebeca Esnaola Bermejo